Á safninu verður líka framliðinn þjóðfræðingur sem segir hræðilegar draugasögur - svo haldið ykkur fast ! Viðkvæmar sálir eru einnig hvattar til að hafa með sér fylgdarmann til halds og trausts . Hrekkjavaka hefur gengið í gegnum endurnýjun lífdaga víða um Evrópu og hafa mörg söfn tekið upp þann sið að halda upp á hrekkjavöku með frábærum árangri . Samkvæmt gamalli norrænni hefð og keltneskri þjóðtrú markar hrekkjavaka upphaf nýs árs en þá er sumarið kvatt með von um góða endurkomu og þakkir veittar fyrir góða uppskeru . Þá kveikti fólk bál og klæddi sig í búninga til að vernda sig og dyljast heiðnum guðum og öndum . Fólk gekk á milli húsa í búningum og kvað vísur í skiptum fyrir mat og hefð var fyrir því að kveikja á kertum og koma þeim fyrir í útskornum næpum eða kartöflum . Nú er þessi hátíð þekkt sem Halloween eða hrekkjavaka upp á íslensku .